《满庭芳 中元节途次蒙阴追悼亡女》
清代·陈维崧

庾氏苟娘，左家娇女，慰情谁道非男。铭椒颂菊，略涉也粗谙。

每岁因爷作客，恒归伴、阿母香奁。天涯信，灯花蟢子，频向紫姑占。

江淹。何限恨，半生婚嫁，怨极愁添。只今朝五岳，敢诩幽探。

惆怅中元令节，家山事、梵呗庄严。蒙阴畔，两行红泪，寄不到江南。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。